### | | | | --- | --- | | | | | --- | | **Byråd** 20. december 2016 Sagsnr. 710-2014-68919 Dok.nr. 710-2016-406889 Helle Søndergaard | | 209.                Brugertilfredshedsundersøgelse på dagtilbudsområdet i 2016 - Åbent

###

|  |  |
| --- | --- |
| Tidl. politisk behandling |  |
| Forventet sagsgang | BS-U, ØK, BY |
| Lovgrundlag |  |

**SAGENS INDHOLD**

Byrådet skal i denne sag tage
stilling til brugertilfredshedsundersøgelsen (fremadrettet forkortet BTU) på
dagtilbudsområdet.

Børn og Skole gennemførte i september 2016 en BTU blandt forældre
til alle børn i dagpleje og daginstitutioner. Undersøgelsen giver [adresse]
Kommune en tilbagemelding på, hvordan forældrene oplever kvaliteten i deres
barns dagtilbud. Det er tredje gang, at Favrskov Kommune gennemfører en BTU på
dagtilbudsområdet. Der er tidligere gennemført undersøgelser i 2010 og 2013.

Via et spørgeskema er forældrene blevet bedt om at
tilkendegive tilfredsheden med deres barns dagpleje eller daginstitution.
Konsulentvirksomheden Rambøll Management Consulting har gennemført
undersøgelsen for Favrskov Kommune. [adresse] har som ved sidste
undersøgelse valgt at anvende de spørgsmål, som KL har udarbejdet til formålet.
Herudover er der tilføjet enkelte spørgsmål vedrørende åbningstider,
gæstedagpleje og feriepasning. Anvendelsen af KL’s spørgeskema gør det muligt
at sammenligne Favrskov Kommunes resultat på det samlede dagtilbudsområde med
et landsgennemsnit.

Den samlede tilfredshed med
dagtilbudsområdet (dagpleje og daginstitutioner) er 4,3 på en skala fra 1 til
5, hvilket er en stigning på 0,1 i forhold til kommunens resultater fra 2013.
Niveauet for den samlede tilfredshed med dagtilbud i [adresse] er det
samme som landsgennemsnittet. Undersøgelsens samlede konklusioner er
sammenfattet i vedlagte hovedrapport. Der er samtidig udarbejdet
særskilte rapporter, som viser brugertilfredsheden med den enkelte
dagplejegruppe/daginstitution (se [www.favrskov.dk](http://www.favrskov.dk)
– klik på pasning/institutioner).

Børn og Skole lægger op
til, at undersøgelsen af brugertilfredsheden fremadrettet kommer til at omfatte
hele 0-18 års området, og at det fremover vil komme til at indgå som en del af
kvalitetsafrapporteringen. Børn og Skole foreslår derfor, at Børne- og
Skoleudvalget i 2017 får fremlagt et oplæg til, hvordan der fra 2018 kan
arbejdes med måling/evaluering af brugertilfredshed og forældresamarbejde i
dagtilbud, skoler og klubtilbud.

**VURDERING**

Børn og Skole vurderer, at det samlede resultat af
undersøgelsen er meget positivt og kan ses som udtryk for, at der dagligt
leveres en fagligt kompetent og imødekommende service i såvel dagpleje som
daginstitutioner. Børn og Skole noterer sig også en række udfordringer, som
gennemgås nedenfor.

Der blev ved [adresse]en i 2013 godkendt forskellige
opmærksomhedspunkter. De væsentligste gennemgås nedenfor. Et opmærksomhedspunkt
fra 2013 var:

· At hæve svarprocenten.

I alt blev forældrene til 2.550 børn i september 2016
inviteret til at deltage i undersøgelsen. 2.007 forældre har valgt at besvare
spørgeskemaet, hvilket giver en svarprocent på 79 % for det samlede
dagtilbudsområde - for dagplejen 67 % og for daginstitutionerne 84 %. Det
vurderes, at en svarprocent på mindst 60 % er tilstrækkelig til, at resultaterne
er repræsentative for hele forældregruppen.

I maj 2013 blev forældrene til 3.140 børn inviteret til at
deltage i undersøgelsen. Her var svarprocenten på 64 % for det samlede
dagtilbudsområde, og der har således været en stigning i svarprocenten på 15
procentpoint fra 2013 til 2016. Børn og Skole vurderer, at undersøgelsens
konklusioner er relevante som arbejdsredskab i den videre udvikling af den
enkelte daginstitution og dagplejegruppe samt det samlede dagtilbudsområde.
Faldet i antal adspurgte fra 3.140 i 2013 til 2.550 i 2016 skyldes dels fald i
børnetallet og dels undersøgelsestidspunktet. De fleste institutioner havde i
maj 2013 maksimum i antal indmeldte børn, hvilket ikke var tilfældet i
september 2016. Men ved at flytte undersøgelsestidspunktet til september i 2016
vil alle forældre (inkl. Hinnerup-området, der først har førskole fra 2017) få
en tilbagemelding på resultatet inden evt. overgang til skole.

Et andet opmærksomhedspunkt fra undersøgelsen i 2013 var:

· At hæve den generelle tilfredshed på dagtilbudsområdet med vægt
på de enheder, der ligger under gennemsnittet i [adresse].

Den gennemsnitlige tilfredshed med dagplejen er 4,6, hvilket
er samme niveau som i 2013. For daginstitutionerne er den gennemsnitlige
tilfredshed 4,2, hvilket er 0,1 højere end i 2013. Der er sket et fald i antal
institutioner med en samlet tilfredshed under 4,0 – fra seks institutioner i
2013 til to institutioner i 2016. Herudover lå den laveste tilfredshed i 2013
på 3,4, mens den laveste tilfredshed i 2016 er på 3,7. Der vil fortsat være
opmærksomhed på at øge tilfredsheden i de to institutioner med en tilfredshed
under 4,0.

Et tredje opmærksomhedspunkt fra undersøgelsen i 2013 var:

· At der forsat er opmærksomhed på tilfredsheden i spørgsmålene
omkring ”den pædagogiske indsats” og ”samarbejdet med personalet”, da disse
spørgsmål har størst betydning for forældrenes vurdering af den samlede
tilfredshed.

Dagplejen scorede i 2013 højt i tilfredshed på spørgsmålene
omkring ”den pædagogiske indsats” og ”samarbejdet med personalet”, og
tilfredsheden med disse emner er i 2016 enten på niveau eller ligger højere end
i 2013. På daginstitutionsområdet viste resultatet i 2013, at der var
forbedringspotentiale i forhold til tilfredsheden på området. Resultatet af
undersøgelsen i 2016 viser, at alle spørgsmål i emnet omkring ”den pædagogiske
indsats” og ”samarbejdet med personalet” enten har oplevet en positiv udvikling
i tilfredsheden eller ligger på niveau med 2013.

Børn og Skole vurderer, at der fortsat skal arbejdes med
tilfredsheden i enkelte af spørgsmålene i ”den pædagogiske indsats” og ”samarbejdet
med personalet”.

Undersøgelsen for 2016 viser, at nedenstående punkter har en
relativt lav tilfredshed og samtidig har stor betydning for den samlede tilfredshed. Det betyder, at selv en lille positiv
udvikling på disse områder må forventes at have en stor positiv indflydelse på
den samlede tilfredshed.

På dagplejeområdet drejer det sig om følgende punkter:

1. Omfanget af udskiftning i personalet

2. Personalets lydhørhed over for forældrenes synspunkter

3. Aktiviteterne uden for dagtilbuddet.

Herudover drejer det sig på
daginstitutionsområdet om følgende punkter:

4. Aktiviteterne uden for
dagtilbuddet

5. Inddragelse af forældrene
i dagtilbuddets aktiviteter

6. Den tid, personalet har
til barnet.

Den primære opfølgning vil ske
lokalt ved, at det i alle områder aftales på hvilke punkter, der skal opnås en
forbedring af tilfredsheden. I forhold til en samlet opfølgning på
opmærksomhedspunkterne har Børn og Skole allerede igangsat drøftelser
omkring forældreinddragelse og –indflydelse, og der har i september 2016 været
afholdt en temaaften om emnet med bestyrelserne. Børn og Skole vil følge op på
de øvrige opmærksomhedspunkter i forbindelse med de planlagte
opfølgningssamtaler vedrørende Kvalitetsrapporten i de enkelte områder. I
forhold til dagplejen vil opfølgningen blandt andet fokusere på hvilke
initiativer, der kan styrke/understøtte forældrenes tilfredshed med
gæstedagplejen.

Der ses endvidere en relativ lav score på spørgsmålet
omkring kommunens information om pasningsmuligheder - for dagplejen 3,4 og for
daginstitutionerne 3,5. Selvom spørgsmålet ikke har stor betydning for den
samlede tilfredshed, vil Børn og Skole arbejde med, hvorledes informationen til
forældre, fx via Favrskov Kommunes og institutionernes hjemmesider, kan
styrkes.

**ØKONOMI**

Der er ingen økonomiske konsekvenser.

**INDDRAGELSE**

For at øge interessen for BTU’en er der reklameret med
postkort/plakater. Lederne har herudover gjort en stor indsats for løbende at
informere og opfordre forældrene til at deltage i undersøgelsen.

Ledere og medarbejdere samt forældrebestyrelser vil følge op
på resultatet, så arbejdet rettes specifikt mod de opmærksomhedspunkter, som
den enkelte enhedsrapport peger på. Børn og Skole udarbejder en oversigt over
opmærksomhedspunkter til brug for det videre lokale arbejde. Områdelederne vil
drøfte initiativerne med dagtilbudschefen. Endvidere har nogle forældre i
forbindelse med undersøgelsen afgivet kommentarer. Disse tilgår områdelederne
til intern brug i den videre opfølgning.

**INDSTILLING**

Direktøren for Børn og Skole indstiller til Byrådet:

1. At brugertilfredsundersøgelsen på
dagtilbudsområdet godkendes.

2. At de udpegede opmærksomhedspunkter (1-6) godkendes.

3. At Børne- og Skoleudvalget i 2017 får fremlagt
et oplæg til, hvordan der fra 2018 kan arbejdes med brugertilfredshedsmålinger
i dagtilbud, skoler og klubtilbud.

**BESLUTNING**

***Børne- og Skoleudvalget, 8. december 2016:***

Fraværende:Ingen

Indstilles godkendt.

***Økonomiudvalget, 13. december 2016:***

Fraværende:Flemming Kjær

Indstilles godkendt.

**Bilag**

|  |  |
| --- | --- |
| Hovedrapport BTU dagtilbudsområdet | 710-2016-393553 |